

AJALUGU Ā» Üllatustega hooaeg 15. 08. 1966


Tänavune ratsaspordi hooaeg Euroopas on rikas rahvusvaheliste võistluste poolest. Euroopa lahtistele meistrivõistlustele Luzerni ja Aacheni kogunes rekordarv võistlejaid, sealhulgas isegi Ameerikast.
Kuigi ees on veel hulk võistlusi (Londonis, Dublinis, Ostendes, New Yorgis, Harrisburgis ja Torontos) võib öelda, et senipeetud võistlused olid hooaja naelteks.
KÕIK MEDALID ÜLE OOKEANI
Euroopa lahtistel meistrivõistlustel võistles ratsanikke 11 riigist. Kohal olid kõik tuusad, puudusid ainult Inglismaa ja Iirimaa paremad, - sest neil ei lubatud hobuste nakkushaiguse tõttu kodumaalt välja sõita.
Võistlused olid konkurentsitihedad. Mullune Euroopa meister Hermann Schridde ei suutnud oma tiitlit kaitsta ja jäi seekord kaheksandaks. Kõik medalid langesid Ameerika sportlaste saagiks.
Kolme võistluse põhjal (igal võistlusel olid takistused erineva kõrgusega) tuli võitjaks brasiillane Nelson Pessoa hobusel Grand Geste, hõbemedali sai ameeriklane Frank M. Chapot hobusel Good Twist ja “pronksi” Hugo Arrambide (Argentiina) hobusel Chimbotel. Parima Nõukogude sportlasena oli Ernst Šabailo Emanatsijal üheteistkümnes.
See oli eurooplaste suurim kaotus.
N. Pessoa on kolmekümne ühe aastane, sündinud Rio de Janeiros. Ratsutamist alustas ta 8-aastaselt (välismaa mõiste järgi väga hilja). 12-aastaselt sai ta oma esimese võidu takistussõidus. Kuus aastat hiljem arvati ta Brasiilia koondisse. N. Pessoa on 170 cm pikk ja kaalub 63 kg. Ta on kolm korda võistelnud olümpiamängudel, kolm korda võitnud Hamburgi derbi. Mullu tuli Euroopa meistrivõistlustel teiseks. “Rio täht”, nii nimetab teda ajakirjandus, on esimene mitteeurooplane, kes on võitnud Euroopa meistritiitli.
Suursündmuseks Luzernis olid võistlused “Rahvaste auhinnale” (“Prix des Nations”). Võistlejaid oli kaheksast riigist.
Karika võitis USA võistkond. Ameeriklastest esines tublilt 27-aastane Kathy Kusner hobusel Untouchable, kes teises sõidus läbis marsruudi karistuspunktideta. Teise koha said prantslased ja kolmanda koha Šveits. Meie esindus pidi leppima 7. kohaga.
Luzerni võistluste sensatsiooni valmistasid ameeriklannad, kes viimasel võistluspäeval võitsid “Luzerni suure auhinna”. Võistlema lubati 27 ratsanikku. Distantsi pikkus oli 660 m, ületada tuli 12 takistust, mille maksimaalne kõrgus oli 1,50 m. Liikumiskiiruseks määrati 350 m minutis. Võitja selgus pärast lisahüppeid, kus K. Kusner ületas puhtalt kõik seitse takistust. Teine ameeriklanna, 18-aastane Crystine W. Jores eksis viimasel takistusel.
Luzernis võistles 10 naisratsanikku – 3 Itaaliast, 4 USA-st, 2 Šveitsist ja XVIII olümpiamängudel hõbemedali võitnud prantslanna I. Lefebure. Kõik need 10 naist kuulusid oma maa võistkonda ja võistlesid “Rahvaste auhinnale”.
“AACHENI RATSASPORDINÄDAL”
kõige esinduslikum oli nn. “Aacheni ratsaspordinädal”. Siin võistlesid 20 riigi parimad.
Keskseks sündmuseks olid siin Saksa FV lahtised meistrivõistlused, “Rahvaste auhinna” ja “Aacheni suure auhinna” võistlused.
SFV lahtistel meistrivõistlustel eelvõistlustel võis jällegi startida kahel hobusel, finaalis aga ühel. Finaali lubati 15 paremat. Karistuspunktita tuli võitjaks itaallane Graziano Mancinelli hobusel Turvey.
Suurejooneliseks kujunes võistlus “Rahvaste auhinnale”. Pealtvaatajaid oli üle 30 000. võistlesid Itaalia, USA, SFV, Hispaania ja Poola esindus. Favoriitideks peeti ameeriklasi, kuid seekord neil ei vedanud ja auhinna said itaallased. Nende “ankrumeesteks” olid olümpiavõitja Raimondo d`Inzeno ja Euroopa eksmeister Graziano Mancinelli. Ameeriklased jäid teiseks ja Saksa FV kolmandaks.
Võistlused “Aacheni suurele auhinnale” olid pingelised. Pärast kolme hüppevooru, kui takistuste kõrgus oli 2 m, jäi sõelale neli meest: H. Schridde (SFV) oma olümpiaratsul Dozendi, N. Pessoa 13-aastasel hallil Grand Geste´il, Hollandi võistleja A. Ebben Kairovanil ja vähetuntud ameeriklane N. Schapiro Jackson Betteril. Võiduga üllatas ameeriklane.
Ka läänesakslastel seekord ei vedanud, enamik auhindu läks külalistele.
N. ROGE